b'\n_START_ARTICLE_\nBetragtning over Verdens Daarlighed\n_START_PARAGRAPH_\nBetragtning over Verdens Daarlighed, forfattet i 5 Capitler og sammenskrevet i Korthed af en lidet fors\xc3\xb8gt og mindre skriftl\xc3\xa6rd Dreng Hans Nielsen Houge paa Rolfs\xc3\xb8en i Thun\xc3\xb8e Sogn er en kristen traktat eller pamflett fra 1796, skrevet av lekpredikanten Hans Nielsen Hauge (1771-1824). Det var Hauges f\xc3\xb8rste bokutgivelse, kort tid etter hans \xc3\xa5penbaringsopplevelse 5. april 1796. Boken var p\xc3\xa5 76 sider._NEWLINE_Boka er en konvensjonell ortodoks fremstilling av den kristne troen, og en kritikk av samtidens prester for \xc3\xa5 fors\xc3\xb8mme sitt sjeles\xc3\xb8rgeroppdrag overfor menigheten. S\xc3\xa6rlig er boken en polemikk mot den dav\xc3\xa6rende sognepresten i Tune, Gerhard Seeberg (1734-1813) som b\xc3\xa5de sto langt fra Hauge i trosut\xc3\xb8velsen \xe2\x80\x93 Hauge var pietist mens Seeberg var herrnhuter, og som p\xc3\xa5 flere vis hadde hatt en klanderverdig opptreden som sogneprest._NEWLINE_I sine f\xc3\xb8rste \xc3\xa5rene som forfatter skriver Hans Nielsen Hauge \xc2\xabustanselig om sitt eget kall\xc2\xbb, og i bokens siste del forteller Hauge om sitt liv og sin egen kristentro._NEWLINE_I Hauges neste bok, Fors\xc3\xb8g til en Afhandling om Guds Viisdom fra h\xc3\xb8sten 1796, tar han med et kort kapittel med \xc2\xabForsvar mod de Indvendinger som ere giorte imot mit Skrift: Betragning over Verdens Daarlighed\xc2\xbb. Hauges posisjon som oppbyggelsesforfatter ble formet i og med hans fire f\xc3\xb8rste b\xc3\xb8ker, som alle \xc2\xabkom ut i mellom fire og seks opplag i tida f\xc3\xb8r 1804. En regner med et samlet opplag p\xc3\xa5 disse tekstene p\xc3\xa5 mellom 40 og 100 000 eksemplarer i perioden fram til arrestasjonen. Ingen annen del av Hauges forfatterskap fikk en tilsvarende betydning\xc2\xbb'